送趙吉州判院器之移利路提刑
作者：楊萬里
朝代：宋

paragraphs: 趙侯邁往隆準孫，未年五十專三城。
千里秋豪無遁情，兩眼洞照如秋鷹。
何須奮髯走百吏，棠陰晝寂清如水。
年年州人喫賤米，侲子踏歌凍黎喜。
去冬苦暖未有梅，使君一笑梅花開。
夜吹平地一尺雪，留下豐年今歲回。
使星移照天西去，白鷺青原遮不住。
即隨丹詔歸握蘭，遂持紫橐甘泉班。